Ariwnteke ini ig Kiyavwiye Jesus pese avititak Jerusalém.
Gikannuhnivwi peswata gihapti.
Igkis danuh atere judeyamnaw.
Ayge igkis misekwe.
Avim ini ig Kiyavwiye Jesus ig kaywaksene hiyeg gitkis gikannuhnivwi.
Ig Joawh Batista ig hawata kaywene hiyeg aynte paytwempu Enoh,
kennesa arimkat paytwempu Salih,
awaku ka aynsima un ayge.
Ayge hiyeg danuh git adahan ig gikaywetnikis.
Avim ini ig kote kamaxkante adahan ig paraksepka arikut parakseket.
Ku aysaw ig kaywene hiyeg ayge,
igkis gikannuhnivwi kaba iniyekbet gikak pahavwi judeyene avatra kewviki.
Pisenwa nikwe igkis danukwa kennesa git Joawh Batista.
Igkis awna git:
— Kiyavwiye,
ner ku pariye ay pikak amakohnokwa aynte pahabak warik Jordawh,
ig hawata kaywene hiyeg.
Ig ner ku kamin pis kinetihwa kibeyne inetit.
Iveg kuri ku samah ig kaywene hiyeg ahakwat un hawata ke pisbe.
Mmahki hene?
Kuri madikte hiyeg ka ayta pimkat akiw.
Igkis atak hanpa gimkat Kiyavwiye Jesus adahan igkis kaywasewnes git.
Igme Joawh Batista kaytwa giwnkis:
— Ka sam.
Ka hiya wisma keh ariknawnema ku ka ignema Kiyavwiye Uhokri iki wot ayta inuriktak.
Yis kuwis hiyak ku samah nah kinetihwa gimin.
Nah awna ku nah ka Cristoma.
Nah ay he adahan ahegbetevyenen madikte gavit gaytni.
Nah ay kewa pahavwi awaygbe ahegbetene inetit gidahan pahavwi ku pariye maripkewviye gukak pahavu tino.
Nor tino ka kamax igi inetitkekne.
Eg kamax igi ku pariye maripkewkerevye gukak.
Ner inetitkekne ig he tabir timepne giwn ner maripkewkerevye gukak nor tino ku samah ig kinetihwene gukak.
Ig timapni hene,
ig batek ka aynsima.
Nah hawata.
Ku aysaw nah hiya hiyeg,
timepne Kiyavwiye Jesus giwn,
nah batek ka aynsima.
Amawka Kiyavwiye Jesus ig navit minan.
Nahme amawka warikapte giw.
Ig ayta inuriktak.
Inneki keh ig avitmin madikte hiyeg.
Wixwiyme ariwntekne inin hawkri,
wixwiy amadgayavu inin.
Wixwiy he kinetihwa amin hiyakemniki amedgenen inin.
Igme inuriktekne,
ig avitmin madikte hiyeg.
Ig kinetihwa amin ku pariye ig hiyap aynte inurik.
Ig kinetihwa amin ku pariye ig timap ayge.
Heneme ka kebnema hiyeg amava inakni giwn.
Ignesme ku pariye amerevye inakni Kiyavwiye giwn,
igkis hiyeke Kiyavwiye Uhokri ku ig igyewa.
Ig Kiyavwiye Jesus ig Kiyavwiye Uhokri gawahkisni uminwiy.
Ig akki Kiyavwiye Uhokri giwn wotwiy akak madikte gikiytani giwntakwa Kiyavwiye Uhokri Gitip.
Mmanawa ig Kiyavwiye Uhokri kivunsig akak Gitip yumanene awetu.
Ig batekye gikak igi gikamkayh.
Ig iki madikte kumadukaki git.
Ku pariye kamaxwevye givitit ner gikamkayh,
igi aymuhwa gimun Kiyavwiye Uhokri adahan avanenekwa.
Heneme ku pariye ka kamaxwa givitit gikamkayh,
igi ka aymuhwati gimun Kiyavwiye Uhokri.
Ig patehwevye giwtrik.
Ig ka ik adahan ig darihwak gikak.
Henewatbaki ig Joawh Batista awna.